DEĊIŻJONI TAL-KUMMISSJONI
tal-5 ta' Lulju 2006
li tagħraf ċerti pajjiżi terzi u ċerti żoni ta' pajjiżi terzi bħala ħielsa mill-Xanthomonas campestris (il-varjetajiet kollha patoġeniċi għaċ-Ċitru), iċ-Cercospora angolensis Carv. et Mendes u l-Guignardia citricarpa Kiely (il-varjetajiet kollha patoġeniċi għaċ-Ċitru)
(innotifikata taħt dokument numru C(2006) 3024)
(2006/473/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-prodotti tal-pjanti u kontra t-tixrid tagħhom ġewwa l-Komunità (1), u partikolarment il-punti 16.2, 16.3 u 16.4 tas-Sezzjoni I ta' Parti A ta' l-Anness IV tagħha,
Billi:
(1)
Biex tippermetti li l-frott ta' Citrus L., Fortunella Swingle, Poncirus Raf., u l-ibridi tagħhom minn pajjiżi terzi jiddaħħlu fil-Komunità jew jiċċirkolaw fiha taħt id-Direttiva 2000/29/KE, id-Deċiżjoni tal-Kummissjoni 98/83/KE tat-8 ta' Jannar 1998 li tagħraf ċerti pajjiżi terzi u ċerti żoni ta' pajjiżi terzi bħala ħielsa mill-Xanthomonas campestris (il-varjetajiet kollha patoġeniċi għaċ-Ċitru), iċ-Cercospora angolensis Carv. et Mendes u l-Guignardia citricarpa Kiely (il-varjetajiet kollha patoġeniċi għaċ-Ċitru) (2) għarfet ċerti pajjiżi terzi u ċerti żoni ta' pajjiżi terzi bħala ħielsa minn dawk l-organiżmi ta' ħsara.
(2)
Mill-adozzjoni tagħha, id-Deċiżjoni 98/83/KE ġiet emendata bosta drabi. Fl-interess taċ-ċarezza u razzjonalità, id-Deċiżjoni 98/83/KE għandha għalhekk tiġi mħassra u sostitwita.
(3)
In-New Zealand ippreżentat tagħrif uffiċjali li juri li t-territorju tagħha huwa ħieles mill-Xanthomonas campestris u l-Guignardia citricarpa. In-New Zealand għandha għaldaqstant tingħaraf bħala ħielsa minn dawn l-organiżmi ta' ħsara.
(4)
L-Afrika ta' Isfel ippreżentat tagħrif uffiċjali li juri li d-distretti maġisterjali ta' Hartswater u Warrenton fin-Northern Cape huma ħielsa mill-Guignardia citricarpa. Għaldaqstant dawn id-distretti ta; l-Afrika ta' Isfel għandhom jingħarfu bħala ħielsa minn dan l-organiżmu ta' ħsara
(5)
L-Awstralja ppreżentat tagħrif uffiċjali li juri li Queensland ma għadhiex ħielsa mill-Xanthomonas campestris. Għaldaqstant, Queensland ma għandhiex tibqa' tingħaraf bħala ħielsa minn dak l-organiżmu ta' ħsara
(6)
Il-miżuri stipulati f'din id-Deċiżjoni huma konformi ma' l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
1. Għall-finijiet ta' punt 16.2 ta' Sezzjoni I ta' Parti A ta' l-Anness IV, il-pajjiżi terzi li ġejjin qed jingħarfu bħala ħielsa mill-varjetajiet kollha ta' Xanthomonas campestris li huma patoġeniċi għaċ-Ċitru:
(a)
il-pajjiżi terzi kollha ta' l-Ewropa li jkabbru ċ-ċitru, l-Alġerija, l-Eġittu, l-Iżrael, il-Libja, il-Marokk, it-Tuneżija u t-Turkija;
(b)
l-Afrika: l-Afrika ta' Isfel, il-Gambja, il-Ghana, il-Ginea, il-Kenja, is-Sudan, is-Sważiland u ż-Żimbabwe;
(ċ)
L-Amerika Ċentrali u ta' Isfel u l-Karibew: il-Baħamas, il-Beliże, iċ-Ċilì, il-Kolumbja, il-Kosta Rika, Kuba, l-Ekwador, il-Ħonduras, il-Ġamajka, il-Messiku, in-Nikaragwa, il-Perù, ir-Repubblika Dominikana, Santa Luċija, El Salvador, is-Surinam u l-Venezwela.
(d)
l-Oċeanja: in-New Zealand.
2. Għall-finijiet ta' punt 16.2 ta' Sezzjoni I ta' Parti A ta' l-Anness IV, iż-żoni li ġejjin qed jingħarfu bħala ħielsa mill-varjetajiet kollha ta' Xanthomonas campestris li huma patoġeniċi għaċ-Ċitru:
(a)
l-Awstralja: New South Wales, South Australia u Victoria;
(b)
il-Brażil, bl-eċċezzjoni ta' l-Istati ta' Rio Grande do Sul, Santa Catarina, Paraná, São Paulo, Minas Gerais u Mato Grosso de Sul;
(ċ)
l-Istati Uniti: Arizona, California, Guam, Hawaii, Louisiana, Northern Mariana Islands, Puerto Rico, American Samoa, Texas u l-United States Virgin Islands;
(d)
l-Urugwaj, bl-eċċezzjoni tad-Dipartmenti Salto, Riviera u Paysandu - fit-Tramuntana tax-xmara Chapicuy.
Artikolu 2
Għall-finijiet ta' punt 16.3 ta' Sezzjoni I ta' Parti A ta' l-Anness IV, il-pajjiżi terzi li ġejjin qed jingħarfu bħala ħielsa miċ-Cercospora angolensis Carv. et Mendes:
(a)
il-pajjiżi terzi kollha li jkabbru ċ-ċitru fl-Amerika ta' Fuq, Ċentrali u ta' Isfel, il-Karibew, l-Ażja, bl-eċċezzjoni tal-Jemen, l-Ewropa u l-Oċeanja;
(b)
il-pajjiżi terzi kollha li jkabbru ċ-ċitru fl-Afrika, bl-eċċezzjoni ta' l-Angola, il-Kamerun, ir-Repubblika Afrikana Ċentrali, ir-Repubblika Demokratika tal-Kongo, il-Gabon, il-Ginea, il-Kenja, il-Możambik, in-Niġerja, l-Uganda, iż-Żambja u ż-Żimbabwe.
Artikolu 3
1. Għall-finijiet ta' punt 16.4 ta' Sezzjoni I ta' Parti A ta' l-Anness IV, il-pajjiżi terzi li ġejjin qed jingħarfu bħala ħielsa mill-varjetajiet kollha ta' Guignardia citricarpa Kiely li huma patoġeniċi għaċ-Ċitru:
(a)
il-pajjiżi terzi kollha li jkabbru ċ-ċitru fl-Amerika ta' Fuq, Ċentrali u ta' Isfel, bl-eċċezzjoni ta' l-Arġentina u l-Brażil, il-Karibew u l-Ewropa;
(b)
il-pajjiżi terzi kollha li jkabbru ċ-ċitru fl-Ażja, bl-eċċezzjoni tal-Bhutan, iċ-Ċina, l-Indoneżja, il-Filippini u t-Tajwan,
(ċ)
il-pajjiżi terzi kollha li jkabbru ċ-ċitru fl-Afrika, bl-eċċezzjoni ta' l-Afrika ta' Isfel, il-Kenja, il-Możambik, Sważiland, iż-Żambja u ż-Żimbabwe;
(d)
il-pajjiżi terzi kollha li jkabbru ċ-ċitru fl-Oċeanja, bl-eċċezzjoni ta' l-Awstralja u Vanuatu.
2. Għall-finijiet ta' punt 16.4 ta' Sezzjoni I ta' Parti A ta' l-Anness IV, il-pajjiżi terzi li ġejjin qed jingħarfu bħala ħielsa mill-varjetajiet kollha ta' Guignardia citricarpa Kiely li huma patoġeniċi għaċ-Ċitru:
(a)
l-Afrika ta' Isfel: Western Cape; Northern Cape: id-distretti maġisterjali ta' Hartswater u Warrenton;
(b)
l-Awstralja: South Australia, Western Australia u Northern Territory;
(ċ)
iċ-Ċina: iż-żoni kollha bl-eċċezzjoni ta' Sichuan, Yunnan, Guangdong, Fujian u Zhejiang;
(d)
il-Brażil: iż-żoni kollha, bl-eċċezzjoni ta' l-Istati ta' Rio de Janeiro, São Paulo u Rio Grande do Sul.
Artikolu 4
Id-Deċiżjoni 98/83/KE għandha titħassar.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, nhar il-5 ta' Lulju 2006.